צלילי נרות / ניצה דורי


לפני חג החנוכה רצתה הגננת אילנה ללמד את ילדי הגן לקרוא צלילים.
היא הכינה חנוכייה גדולה ותלתה את הצליל   אָ מעל לנר אדום, את הצליל   לָ מעל לנר לבן, את הצליל   סָ מעל לנר סגול, את הצליל   וָ מעל לנר ורוד, את הצליל   צָ מעל לנר צהוב, את הצליל   כָּ מעל לנר כחול, עוד   כָּ מעל לנר כתום ואת הצליל   יָ מעל לנר ירוק. שמונה נרות, לשמונה צלילים.

כל היום קראו הילדים את הצלילים והרגישו כמו ילדים גדולים בכיתה א' שכבר לומדים לקרוא.
בצהריים הלכו הילדים הביתה. אילנה סגרה את הגן והלכה גם היא לביתה. אט אט ירד הערב והתחיל להיות חשוך בגן. והנה בחושך קרה דבר מוזר מאד – הצלילים ירדו מעל הקיר והתחילו לטייל בגן. החנוכייה הגדולה כעסה עליהם מאד – "חזרו! חזרו!" היא קראה לצלילים, "בבוקר יבואו הילדים לגן ויראו רק נרות ללא צלילים, כיצד ימשיכו ללמוד לקרוא?"
אך הצלילים לא שמעו בקול החנוכייה. נמאס להם להיות תלויים כל היום מעל הנרות. כעת הלכו לחפש דברים אחרים בגן להם הם יכולים להתאים. 
הצליל  אָ הלך לארון. הארון הגדול של הגן בו שומרת אילנה כל מיני דברים חשובים וחיפש אולי יש שם אריה.
הצליל  לָ הלך לראות תמונה של הפרפר לבנין הכרוב במרכז טבע. 
הצליל סָ הלך לנוח על ספה קטנה של הבובות.
הצליל וָ הלך לתלות עצמו על וו בו תולים הילדים את תיקי האוכל.
הצליל צָ הלך לאכול מתוך צלחת במטבח.
הצלילים של כָּ הלכו לשחק עם הכדור.
והצליל יָ יצא מהגן לראות את הירח.

כל הלילה קראה החנוכייה לצלילים לחזור אך הם לא שמעו בקולה ולא רצו לחזור למקומם אשר מעל הנרות.




כאשר זרחה השמש, מייד רצו רצו הצלילים והתייצבו במקומם אשר מעל הנרות. רק הצליל יָ ,שיצא לראות את הירח, נרדם בחצר ושכח לחזור לגן. כאשר הגיעו הילדים בבוקר לגן, נגשו לחנוכייה הגדולה לקרוא את הצלילים.
"אילנה, אילנה" קראו הילדים, "הצליל יָ אשר מעל הנר הירוק נעלם".
"מעניין", אמרה אילנה, "הרי אתמול כאשר סגרנו את הגן בצהריים כל הצלילים היו במקומם. אולי נפל?"
התכופפו הילדים והחלו לחפש את הצליל יָ. חיפשו אותו בארון של אילנה, חיפשו אותו במרכז הטבע, על הספה הקטנה של הבובות, בווים של תיקי האוכל, בין הצלחות במטבח ואפילו בדקו אם הוא ליד הכדור. אבל יָ לא היה שם.
"לא נורא ילדים", אמרה אילנה, כאשר תצאו לשחק בחצר אכין יָ חדש לנר הירוק". המשיכו הילדים לשחק בגן, לצייר, לגזור ולהדביק. אחר סדרו יפה את הגן ויצאו לחצר. יצאה אילנה גם היא לחצר עם הילדים וישבה להכין צליל חדש לנר הירוק. לפתע קרא שוהם – "אילנה אילנה תראי מה מצאתי בארגז החול!" והוא רץ להראות לאילנה את הצליל יָ.
"שובב קטן" אמרה אילנה לצליל. "כל הבוקר חיפשו אותך הילדים בגן ואתה נח לך כאן בארגז החול, איך הגעת לכאן? מי הביא אותך הנה?"
התבייש יָ ושתק. החזירה אותו אילנה למקומו מעל הנר הירוק. ראו הצלילים את מה שקרה לצליל יָ  פחדו שהם ילכו לאיבוד ולא ימצאו אותם ולא ברחו עוד בלילה מעל הנרות. 

סביבון שובבון

ניצה דורי
סביבון שובבון הסתובב הסתובב ונפל על האות נ. באו כל הילדים בגן שהשם שלהם מתחיל באות נ – נירית, נופר, נוי וקראו לסביבון השובבון – "נו נו נו סביבון קום מהר".

קם סביבון שובבון הסתובב הסתובב ונפל על האות ג. באו כל הילדים שהשם שלהם מתחיל באות ג – גיא, גילי, גנית וקראו לסביבון השובבון –
"גלין גלין גלן סביבון קום מהר".

קם סביבון שובבון הסתובב הסתובב ונפל על האות ה. באו כל הילדים שהשם שלהם מתחיל באות ה – הדס, הודיה, הדר וקראו לסביבון השובבון – "הי הי הי סביבון קום מהר".

קם סביבון שובבון הסתובב הסתובב ונפל על האות פ. באו כל הילדים שהשם שלהם מתחיל באות פ – פזית, פריאל, פורת וקראו לסביבון השובבון – "פם פרם פם פם סביבון קום מהר".

אך סביבון שובבון היה כבר עייף מאד ולא יכול היה לקום. באו כל הילדים וקראו לו – "נו" ואמרו לו – "גלין" וצעקו לו "הי" ונגנו לו "פם פרם פם פם". סביבון שובבון נרדם וישן.

"מה נעשה?" קראו הילדים, "איך נשחק בחג החנוכה עם סביבון שרק רוצה לישון?"
"יש לי רעיון" אמרה נופר, "נכין סביבונים חדשים. נגזור עיגולי נייר מבריסטול, נקשט אותם בצבעים עליזים, נתקע במרכז העיגול קיסם עץ או גפרור ויהיו לנו המון סביבונים שיסתובבו ויסתובבו ולא ירצו לישון כל הזמן".
גזרו הילדים עיגולי נייר בריסטול, ציירו עליהם ציורים יפים, תקעו במרכז העיגול קיסם עץ וסובבו את הסביבונים על הרצפה. כל הרצפה הייתה מכוסה בסביבונים צבעוניים.
בינתיים התעורר סביבון שובבון, פיהק פיהוק גדול ואמר – "מי רוצה לסובב אותי?"
אבל אף אחד לא עונה. כל הילדים עסוקים בסביבונים החדשים. נעלב סביבון שובבון והלך לשבת בפינת הגן.
חלפה שעה קלה וגם לילדים נמאס לשחק בסביבונים החדשים כי לא היו בהם אותיות והסביבונים לא נפלו על אותיות אלא על ציורים והם לא יכלו לקרוא להם כמו שהיו קוראים לסביבון שובבון – זוכרים איך היו קוראים לו הילדים כדי שיקום?
התחילו הילדים לחפש את סביבון שובבון.
"מה קרה לסביבון שובבון" שאלו הילדים זה את זה, "לא מזמן ראינו אותו כאן ישן שינה עמוקה וכעת נעלם ואיננו".
שמעה הגננת ואמרה לילדים – "ילדים, נדמה לי שסביבון שובבון קצת נעלב ולכן הוא מסתתר".
"אנחנו יודעים מה לעשות כדי שסביבון שובבון ייצא" קראו הילדים, "נו נו נו, גלין גלין גלן, הי הי הי, פם פרם פם פם". שמע סביבון שובבון את הילדים קוראים לו, מייד הסתובב מהפינה, הסתובב הסתובב עד שהגיע אליהם. "הנה אתה סביבון שובבון" קראו הילדים בשמחה, "נס גדול היה פה, מצאנו את הסביבון!" הם סובבו את הסביבון וכעת היה סביבון שובבון ערני והוא הסתובב והסתובב, לא נפל על נ' ולא על ג', לא על ה' ולא על פ'. ואם עדיין לא התעייף הוא מסתובב עד היום הזה.[image: http://images.google.co.il/images?q=tbn:uRc8PJnKcL0J:http://www.nitzanim-rg.org.il/pics/svy.gif]

